
[bookmark: _GoBack]PËR DISA SHTESA DHE NDRYSHIME NË LIGJIN NR. 8136, DATË 31.7.1996, “PËR SHKOLLËN E MAGJISTRATURËS”, 
TË NDRYSHUAR

	Në mbështetje të neneve 78, pika 1, dhe 83, pika 1, të Kushtetutës, me propozimin e një grupi deputetësh, 

KUVENDI
I REPUBLIKËS SË SHQIPËRISË

VENDOSI:

	Në ligjin nr. 8136, datë 31.7.1996, “Për Shkollën e Magjistraturës së Republikës së Shqipërisë”, të ndryshuar, bëhen këto shtesa dhe ndryshime:

Neni 1

	Në nenin 6 bëhen ndryshimet e mëposhtme: 
	1. Shkronjat “ç”, “e” dhe “f”, të paragrafit të parë, ndryshohen si më poshtë: 
	ç) Një gjyqtar dhe një prokuror me përvojë, që caktohen përkatësisht nga Konferenca Kombëtare Gjyqësore dhe nga Mbledhja e Përgjithshme e Prokurorëve. Anëtari i zgjedhur nga Konferenca Kombëtare Gjyqësore nuk mund të jetë njëkohësisht anëtar i Këshillit të Lartë të Drejtësisë dhe anëtari i zgjedhur nga Mbledhja e Përgjithshme e Prokurorëve nuk mund të jetë njëkohësisht anëtar i Këshillit të Prokurorisë;
	e) Një përfaqësues i Ministrisë së Arsimit dhe Sportit, që caktohet nga radhët e anëtarëve të Komisionit të Vlerësimit të Titujve Akademikë me përvojë të spikatur në fushën juridike;
	f) Përgjegjësit e trajnimit fillestar dhe vazhdues, si dhe dy pedagogë të brendshëm të Shkollës së Magjistraturës;”.
	2. Shkronjat “b” dhe “e”, të paragrafit të dytë, ndryshohen si më poshtë:
	“b) Merr masa për zbatimin e rregullave të përzgjedhjes së trupës mësimdhënëse, si dhe bën emërimin dhe largimin e tyre nga detyra, me propozimin e shumicës së anëtarëve të Këshillit Drejtues ose të Drejtorit të Shkollës;
	“e) Paraqet raporte vjetore përpara Këshillit të Lartë të Drejtësisë, Prokurorit të Përgjithshëm dhe Ministrit të Drejtësisë për rezultatet e arritura dhe drejtimet e punës për të ardhmen.”.
	
3. Pas paragrafit të tretë shtohet një paragraf i katërt me këtë përmbajtje:
	“Votimet që kanë të bëjnë me persona, drejtues, pedagogë etj. kryhen me votim të fshehtë, mbështetur në ligjin për vendimmarrjen e organeve kolegjiale.”.

Neni 2

	Neni 7 ndryshohet si më poshtë:

“Neni 7

	Drejtor i Shkollës së Magjistraturës mund të emërohet shtetasi shqiptar që në momentin e kandidimit përmbush së bashku këto kushte ligjore:
	a) të ketë mbaruar arsimin e lartë juridik, Diplomë e Nivelit të Dytë;
	b) të ketë punuar si gjyqtar ose prokuror për jo më pak se 10 vjet ose si jurist me jo më pak se 15 vjet përvojë profesionale;
	c) të ketë jo më pak se 10 vjet mësimdhënie në Shkollën e Magjistraturës nga marrja e gradës shkencore “Doktor” ose jo më pak se 5 vjet mësimdhënie në Shkollën e Magjistraturës nga marrja e titullit shkencor “Profesor” ose jo më pak se 15 vjet mësimdhënie si pedagog i brendshëm apo pedagog i jashtëm në Shkollën e Magjistraturës;
	ç) të mos jetë i dënuar penalisht me vendim të formës së prerë;
	d) të mos ketë kryer gjatë 10 viteve të fundit asnjë funksion apo veprimtari me natyrë politike.”.

Neni 3

	Pas nenit 7 shtohet neni 7/1 me këtë përmbajtje:

“Neni 7/1

	Drejtori i Shkollës së Magjistraturës emërohet nga Këshilli Drejtues i Shkollës, me konkurrim, mbi bazën e dokumentacionit, për një mandat 4-vjeçar me të drejtë riemërimi vetëm një herë.
	Në rastet kur Drejtori i Shkollës së Magjistraturës përzgjidhet nga radhët e gjyqtarëve dhe prokurorëve që plotësojnë kushtin e shkronjës b, të nenit 7, të këtij ligji, emërimi i tyre bëhet vetëm pasi të jetë dhënë pëlqimi, përkatësisht, nga Këshilli i Lartë i Drejtësisë ose Prokurori i Përgjithshëm, sipas kërkesës së Këshillit Drejtues të Shkollës së Magjistraturës.
	Gjatë kohës së qëndrimit në funksion, Drejtori i Shkollës së Magjistraturës gëzon statusin e gjyqtarit të Gjykatës së Lartë.
	
Funksioni i Drejtorit të Shkollës së Magjistraturës është i papajtueshëm me çdo funksion tjetër publik, anëtarësimin në partitë politike apo pjesëmarrjen në veprimtaritë e tyre, ose kryerjen e çdo veprimtarie tjetër fitimprurëse, me përjashtim të mësimdhënies.
	Periudha e ushtrimit të funksionit të Drejtorit të Shkollës së Magjistraturës njihet si periudhë vjetërsie në punë, si gjyqtar a prokuror, për efekt të kërkesave të karrierës profesionale, të parashikuara në dispozitat ligjore për organizimin e pushtetit gjyqësor, Gjykatën e Lartë, Gjykatën Kushtetuese dhe Prokurorinë.
	Gjyqtarët a prokurorët, që shërbejnë në funksionin e Drejtorit të Shkollës së Magjistraturës, me kërkesë të tyre, rikthehen në vendet e punës që u ruhen nga Këshilli i Lartë i Drejtësisë apo Prokuroria e Përgjithshme.”.

Neni 4

	Neni 8 ndryshohet si më poshtë:

“Neni 8

	Drejtori i Shkollës së Magjistraturës ka këto detyra:
	a) Përfaqëson Shkollën e Magjistraturës në marrëdhënie me të tretët;
	b) Harton dhe propozon në bashkëpunim me Këshillin Pedagogjik, projektin e Rregullores së Brendshme të Shkollës, projekt-programin vjetor të veprimtarive të saj, si dhe ndryshimin e tyre; 
	c) Zbaton detyrat që burojnë nga ligjet dhe nga vendimet e Këshillit Drejtues dhe bashkëpunon me institucionet, të cilave iu raporton sipas këtij ligji;
	ç) Kërkon fonde nga shteti, donacione nga burime të tjera të ligjshme dhe administron në mënyrë të pavarur të ardhurat, sipas drejtimeve kryesore të përcaktuara nga Këshilli Drejtues, sipas kushteve të përcaktuara në nenin 4; 
	d) Merr masa për publikimin e literaturës dhe të teksteve; 
	dh) Drejton trupin pedagogjik, bashkërendon punën me ta, kërkon dhe miraton programet mësimore të çdo lënde dhe kontrollon zbatimin e tyre dhe cilësinë e mësimdhënies, i propozon Këshillit Drejtues kandidatët për pedagogë të jashtëm, sipas kritereve të caktuar në këtë ligj;
	e) Në bashkëpunim me Këshillin Pedagogjik, i propozon Këshillit Drejtues, emërimin, lirimin ose shkarkimin nga detyra të personelit mësimdhënës dhe kancelarit. Lirimi nga detyra i personelit të brendshëm dhe të jashtëm mësimdhënës bëhet vetëm pasi të jenë paraqitur arsyet dhe të merret mendimi edhe i Këshillit Pedagogjik të Shkollës. Vlerësimi i kandidatëve për magjistratë për stafin mësimdhënës e shoqëron këtë proces. Nëse edhe Këshilli Pedagogjik jep mendim të favorshëm për lirimin nga detyra, atëherë drejtori i përcjell Këshillit Drejtues propozimin për vendimmarrje.
	ë) Emëron, liron ose shkarkon punonjësit e personelit administrativ të Shkollës, marrëdhëniet e punës së të cilëve rregullohen sipas dispozitave të Kodit të Punës;
	f) Nën autoritetin e tij, kancelari i shkollës realizon veprimtarinë financiaro-administrative të institucionit.”.

Neni 5

	Pas nenit 8 shtohet neni 8/1 me këtë përmbajtje:

“Neni 8/1

	Drejtori i Shkollës së Magjistraturës lirohet nga detyra kur:
	a) dënohet me vendim gjyqësor të formës së prerë për kryerjen e një krimi;
	b) nuk paraqitet në detyrë për më shumë se 3 muaj;
	c) jep dorëheqjen;
	Drejtori i Shkollës së Magjistraturës mund të shkarkohet nga Këshilli Drejtues i Shkollës kur:
	a) deklarohet i paaftë mendor ose fizik nga organi përkatës shtetëror, 
	b) kryen akte ose sjellje, që diskreditojnë rëndë pozitën dhe figurën e tij dhe atë të Shkollës së Magjistraturës, 
	c) për pamjaftueshmëri profesionale, në rast të mospërmbushjes së kritereve të caktuara nga ky ligj;
	ç) në rastet e moszbatimit të vendimeve të Këshillit Drejtues të Shkollës;
	d) kryen veprimtari që krijon konflikt interesash;
	dh) për shkelje të dispozitave të këtij ligji.”.

Neni 6

	Në nenin 9, pika 2 ndryshohet si më poshtë:
	“2. Detyrat dhe rregullat për funksionimin e Këshillit Pedagogjik janë:
	a) merr pjesë në përgatitjen e planit mësimor të Formimit Fillestar dhe të Programit të Formimit Vazhdues;
	b) jep mendim për hartimin e listës së trajnerëve të jashtëm dhe të brendshëm të shkollës, duke analizuar çdo propozim që drejtori do t’ia përcjellë Këshillit Drejtues; 
	
c) analizon raportet e vlerësimit të punës së trajnerëve dhe pedagogëve ekzistues nga kandidatët për magjistratë dhe stafi mësimdhënës dhe i përcjell Këshillit Drejtues mendimin e tij për vijimësinë e ushtrimit të detyrës prej tyre;
	ç) merr pjesë, në përputhje me këtë ligj, në shqyrtimin e procesit disiplinor të iniciuar ndaj stafit mësimdhënës;
	d) miraton, për t’ia përcjellë Këshillit Drejtues si propozim, emrat e lektorëve, pedagogëve dhe trajnerëve të rinj që i shtohen stafit akademik të Shkollës së Magjistraturës;
	dh) shqyrton dhe miraton rekomandimet e asamblesë së kandidatëve për cikle speciale leksionesh në fusha specifike të së drejtës, etikës, sociologjisë dhe psikologjisë juridike, si dhe përpunon orientime për veprimtarinë praktike të kandidatëve gjatë stazhit paraprofesional dhe profesional;
	e) bën vlerësimin përfundimtar të kandidatëve të Formimit Fillestar, mbi bazën e rezultateve të arritura gjatë periudhës dyvjeçare të vitit teorik dhe stazhit paraprofesional dhe në përfundim të stazhit profesional.
	ë) ndjek në vazhdimësi zbatimin e vendimeve të Këshillit Drejtues në veprimtarinë akademike të shkollës.”.
 Neni 7

	Në nenin 12, pika 7 ndryshohet si më poshtë:
	“7. Rregullat e hollësishme për procedimin disiplinor të kandidatëve për magjistratë caktohen nga Këshilli Drejtues i shkollës.
 
Neni 8

	Neni 15 ndryshohet si më poshtë:

“Neni 15

	1. Pedagogët e brendshëm dhe të jashtëm emërohen nga Këshilli Drejtues me propozim të drejtorit ose çdo anëtari të Këshillit Drejtues. 
	2. Pedagogët e brendshëm zgjidhen nga radhët e juristëve më të shquar me eksperiencë mbi 15-vjeçare si juristë, gjyqtarë, prokurorë, avokatë dhe me eksperiencë mësimdhënëse universitare apo në Shkollën e Magjistraturës mbi 10 vjet. 
	3. Për lëndët kryesore mund të aktivizohen edhe pedagogë të jashtëm, të cilët plotësojnë kriteret e përcaktuara në pikën 2, të këtij neni, për pedagogët e brendshëm. Nëse kandidati për pedagog i jashtëm vjen nga radhët e gjyqtarëve ose prokurorëve në detyrë, të cilët kanë përfunduar Shkollën e Magjistraturës, duhet të plotësojnë kriteret e të qenit 10 vjet gjyqtar ose prokuror dhe me eksperiencë mësimdhënie universitare apo në Shkollën e Magjistraturës mbi 5 vjet. Për lëndët specifike aktivizohen specialistë të atyre fushave. 
	4. Pedagogët, për lëndët që zhvillojnë vetë, duhet të ndjekin edhe kurset dhe seminaret për trajnimin e trajnerëve që zhvillohen periodikisht nga shkolla apo institucione të tjera kombëtare dhe ndërkombëtare.
	5. Përgjegjësit e trajnimit fillestar dhe vazhdues zgjidhen nga Këshilli Drejtues nga radhët e pedagogëve të brendshëm të shkollës.”.

Neni 9

	Pas nenit 15 shtohet neni 15/1 me këtë përmbajtje:

“Neni 15/1

	1. Pranimi dhe emërimi i gjyqtarëve a prokurorëve si pedagogë të brendshëm kryhet duke konkurruar sipas kritereve të këtij ligji, si dhe pasi të jetë dhënë pëlqimi, përkatësisht, nga Këshilli i Lartë i Drejtësisë ose Prokurori i Përgjithshëm, sipas kërkesës dhe propozimeve të Këshillit Drejtues të Shkollës së Magjistraturës.
	2. Pedagogët e brendshëm gëzojnë statusin e gjyqtarit të Gjykatës së Apelit, Tiranë; kancelari barazohet me Kancelarin e Gjykatës së Apelit, Tiranë. 
	3. Periudha e ushtrimit të funksioneve të përmendura në pikën 1 të këtij neni njihet si periudhë vjetërsie në punë, si gjyqtar a prokuror, për efekt të kërkesave të karrierës profesionale, të parashikuara në dispozitat ligjore për organizimin e pushtetit gjyqësor, Gjykatën e Lartë, Gjykatën Kushtetuese dhe Prokurorinë.
	4. Gjyqtari ose prokurori qëndron në detyrë si pedagog i brendshëm për një periudhë 4-vjeçare, përveç rasteve kur jep dorëheqjen, ose shkarkohet nga organi përkatës.
	5. Gjyqtarët a prokurorët, që shërbejnë në funksionin e pedagogut të brendshëm të Shkollës së Magjistraturës, me kërkesë të tyre, rikthehen në vendet e punës që u ruhen nga KLD-ja apo Prokuroria e Përgjithshme.”.

Neni 10

	Neni 17 ndryshohet si më poshtë:

“Neni 17

	Kandidatët i nënshtrohen konkursit, i cili zhvillohet me shkrim dhe nën monitorim, i organizuar me dy faza, nga të cilat e para me natyre kualifikuese dhe me vlerësim elektronik, aspektet teknike të të cilit përcaktohen në rregulloren e shkollës. 
	Kandidatët që kualifikohen në fazën e parë duhet të kalojnë në një testim të lidhur me shëndetin mendor dhe psikologjik, të kryer nga një komision i ngritur nga Këshilli Drejtues i Shkollës së Magjistraturës në bashkëpunim me Ministrinë e Shëndetësisë. Ky komision, aspektet teknike të të cilit përcaktohen në rregulloren e shkollës, përbëhet nga dy mjekë psikiatër, dy psikologë dhe një pedagog i brendshëm i Shkollës së Magjistraturës. 
	Pas kalimit të këtij testimi, kandidatët pajisen me një leje aftësie për ushtrimin e profesionit të gjyqtarit apo prokurorit dhe futen në fazën e dytë të konkurrimit, që zhvillohet me shkrim para një komisioni të përbërë prej 5-7 vetash, të caktuar nga Këshilli Drejtues, nga të cilët 2-3 pedagogë të brendshëm dhe 3-4 pedagogë të jashtëm me eksperiencë mësimdhënieje në Shkollën e Magjistraturës mbi pesë vjet. Këta të fundit nuk mund të jenë dy herë në mënyrë të njëpasnjëshme anëtarë komisioni.
	Në përfundim të konkurrimit nxirret lista e fituesve, e cila miratohet nga Këshilli Drejtues. Kandidatët e pranuar janë të detyruar të frekuentojnë rregullisht programin dhe të respektojnë rregulloren e shkollës.”. 

Neni 11

	Në nenin 23, pika 3 ndryshohet si më poshtë:
	“3. Programi i formimit vazhdues hartohet nga Drejtori i Shkollës në bashkëpunim me stafin e brendshëm pedagogjik pasi të jetë marrë, paraprakisht, mendimi i Kryetarit të Gjykatës së Lartë, Prokurorit të Përgjithshëm, Ministrisë së Drejtësisë, Këshillit të Lartë të Drejtësisë dhe Këshillit Pedagogjik të Shkollës. Programi i formimit vazhdues miratohet nga Këshilli Drejtues i Shkollës.”.

Neni 12
Dispozitë kalimtare

	1. Anëtarët e Këshillit Drejtues, që parashikohen në nenin 6 pika 1, shkronjat “ç”, “d”, “e”, “ë”, “f”, “g” të ligjit, qëndrojnë në detyrë deri në datën 1 shtator 2014.
	2. Brenda 30 ditëve nga hyrja në fuqi e këtij ligji, Konferenca Gjyqësore Kombëtare, Mbledhja e Përgjithshme e Prokurorëve, Ministria e Drejtësisë, Ministria e Arsimit dhe Sportit, Asambleja e Kandidatëve për Magjistratë që ndjekin Formimin Fillestar, duhet të zgjedhin anëtarët e rinj të Këshillit Drejtues që do të plotësojnë vendet vakante që krijohen për efekt të këtij ligji.
	3. Brenda 5 ditëve nga plotësimi i vendeve vakante, sipas pikës 2, të këtij neni, thirret mbledhja e Këshillit të ri Drejtues, për zgjedhjen e anëtarëve të rinj të Këshillit Drejtues, sipas nenit 6, pika 1, shkronja “f”, të ligjit.
	4. Menjëherë pas konstituimit të Këshillit të ri Drejtues, sipas pikës 3, të këtij neni, ai verifikon plotësimin e kushteve dhe kritereve nga drejtori, pedagogët e brendshëm dhe të jashtëm të shkollës.
	5. Drejtori, pedagogët e brendshëm dhe të jashtëm të Shkollës së Magjistraturës qëndrojnë në detyrë deri në zëvendësimin e tyre nga Këshilli i ri Drejtues, në rast se nuk plotësojnë kushtet dhe kriteret e parashikuara në ligj.
	6. Viti akademik 2014 - 2015 fillon në datë 1 nëntor 2014. 
	7. Konkursi i pranimit për formimin fillestar në Shkollën e Magjistraturës për vitin akademik 2014 - 2015 nuk do të zhvillohet. Konkursi i radhës do të zhvillohet për vitin akademik 2015 - 2016.

Neni 13

	Ky ligj hyn në fuqi 15 ditë pas botimit në Fletoren Zyrtare.
KRYETARI
Ilir Meta

Miratuar në datën 24.7.2014

